கோதாவரி திருவிழா

கோதாவரி திருவிழா (Godavari Mela; ) அல்லது சிம்கஸ்த மேளா என்பது நேபாளத்தின் லலித்பூர் மாவட்டத்தில் உள்ள கோதாவரியில் 12 ஆண்டுகளுக்கு ஒருமுறை கொண்டாடப்படும் ஒரு பாரம்பரிய இந்து பண்டிகையாகும். இந்த விழா நேபாளம், இந்தியா முழுவதிலுமிருந்து இந்து யாத்ரீகர்களையும் சில வெளிநாட்டுச் சுற்றுலாப் பயணிகளையும் ஈர்க்கிறது. திருவிழாவின் போது புனித நீராடுவது தங்கள் பாவங்களைக் கழுவும் என்று யாத்ரீகர்கள் நம்புகிறார்கள். இந்த விழா லிச்சாவி காலத்தில் தொடங்கப்பட்டது. இந்த விழா ஒரு மாதம் கொண்டாடப்படுகிறது. இந்த விழாவிற்குப் பல இலட்சக் கணக்கான மக்கள் வருகை தருகின்றனர்.

 விழா ஊர்வலம் 
அரிசித்தி கோயிலிலிருந்து அதிகாலையில் பாரம்பரிய இசைக்குழுக்களின் இசையுடன் பூசாரிகளும் பக்தர்களும் கோதாவரிக்குச் சென்ற பின் திருவிழா தொடங்குகிறது. பிரதானப் பூசாரி, கோதாவரி குளத்தில் பால் ஊற்றி, புனித நீராடுகிறார். அதைத் தொடர்ந்து 28 பிறர் நீராட வருகிறார்கள். இந்தக் குளத்தில் ஐந்து கல் நீர்த்துளிகள் உள்ளன. இவை சமுத்திர மந்தனத்தின் போது உருவானதாக நம்பப்படுகிறது. இதில் ஒரு துளி அமிர்தம் கோதாவரியில் விழுந்தது; மற்றொன்று இந்தியாவின் நாசிக்கில் விழுந்தது.

சித்தேசுவர் மகாதேவ்,  கோதாவரி கங்கை கோவில்களுக்குப் பக்தர்கள் வருகை தருகின்றனர். திருவிழாவின் போது, பதானிலிருந்து கோதாவரி செல்லும் சாலை பேருந்துகள், மக்கள்,  கடைகளால் நிரம்பி வழியும். உள்ளூர் விளைபொருள்கள் கடைகளில் காட்சிப்படுத்தப்படுகின்றன. சாரணியர், செஞ்சிலுவைச் சங்கத்தினர் உள்ளிட்ட தன்னார்வலர்கள் அமைப்புக் குழுவின் கீழ் விழா நிர்வகிக்கப்படுகிறது.

 புராணம் 
புராணங்களின்படி, கௌதம ரிஷி என்ற இந்து துறவி கால்நடைகளை மேய்த்துக் கொண்டிருந்தபோது, பசுக்களில் ஒன்று மலையிலிருந்து விழுந்து இறந்தது. அந்த ரிஷி சிவனிடம் உதவி கேட்டு பிரார்த்தனை செய்தார். சிவன் அவரிடம் கங்கை தேவியைப் பிரார்த்தனை செய்யச் சொன்னார். அதே இரவில், அவரது கனவில் தேவி தோன்றினார், மறுநாள் வியாழன் சூரியனுடன் இணைந்தபோது, கங்கை கோதாவரியில் தோன்றியது. ரிஷி பின்னர் கோதாவரி குண்டாவில் குளத்தின் அருகே சித்தேசுவரர் கோயிலைக் கட்டினார். குருவும் சூரியனும் 12 வருடங்களுக்கு ஒருமுறை இணைவதால், இந்தப் பண்டிகை 12 வருடங்களுக்கு ஒருமுறை கொண்டாடப்படுகிறது.

 பிற திருவிழா 
நேபாளத்தின் கைலாலி மாவட்டத்தில் இதே போன்ற பெயரில் ஒரு திருவிழா கொண்டாடப்படுகிறது. இது கோதாவரி அமிர்த மகாசுனன் திப்ய சகசுர கும்ப தரிசன மேளா என்று அழைக்கப்படுகிறது. மகரச் சங்கராந்தியில் இத்திருவிழாக் கொண்டாடப்படுகிறது. நேபாளத்தின் சுற்றுப்புற மாவட்டத்திலிருந்து 500,000-க்கும் மேற்பட்ட மக்களும், இந்தியாவிலிருந்து யாத்ரீகர்களும் இந்த விழாவிற்கு வருகை தருகின்றனர். 2016-ஆம் ஆண்டில், குடியரசுத் தலைவர் பித்யா தேவி பண்டாரி இந்த நிகழ்வைத் தொடங்கி வைத்தார்.

 மேற்கோள்கள் 

பகுப்பு:நேபாளி திருவிழாக்கள்